Nem tudnak annyit fizetni az autóiparban, hogy megállítsák a kivándorlást - Portfolio.hu
Gazdaság 2016. október 07. 08:30
Több ezer munkavállalót keresnek a járműipari cégek Magyarországon, de van, ahol kiemelt fizetéssel sem tudják magukhoz csábítani a szakembereket. Az ország keleti felében kissé jobb a helyzet - írja a Világgazdaság.
Kilián Csaba, a Magyar Gépjárműipari Egyesület (MAGE) főtitkára szerint a magasan képzett és a betanított munkásokból is nagy hiány van az országban. Gyakorlatilag minden területen szükség lenne munkavállalókra, különösen a fémmegmunkáló, a műanyag-feldolgozó, elektronikai összeszerelő és a gumiipari cégénél várják tárt karokkal a munkavállalókat.
Kilián szerint
célszerű lenne átgondolni a közfoglalkoztatás rendszerét, amely ma csak keveseknek segít visszajutni a munka világába, miközben biztos többen lennének, akik egy hatékony felnőttképzésnek köszönhetően újra a versenyszférában tudnának dolgozni, és a közmunkás bérnél jóval többet tudnának keresni bármelyik hazai járműipari vállalkozásnál.
Itthon nem tudják megfizetni a szaktudást
Nem tudnak annyit fizetni, amennyiért itthon maradnának a szakképzett munkavállalók, így gyakorlatilag nincs szabad járműipari szakember a piacon
- ezt már Ruska Viktória, a Magyar Suzuki Zrt. kommunikációs vezetője mondta a lapnak.
A Suzukinál az elmúlt egy-két évben folyamatosan szembesülnek a szakemberhiánnyal mind a fizikai munkakörökben, mind a mérnököknél.
Bár a régióban, így például Szlovákiában, számos autóipari nagyberuházás valósult meg az utóbbi időben, ez önmagában nem befolyásolta az esztergomi gyár életét.
Ugyanúgy maradt a 33 százalékos szlovákiai magyar dolgozói arány, mint korábban, azzal a különbséggel, hogy fénykorban még 5800-an dolgoztak a gyárban, jelenleg pedig 3100-an.
Keleten kicsit jobb a helyzet
Az ország keleti részében kicsit kedvezőbb a helyzet. A békéscsabai és szeghalmi telephelyén több mint ezer főt foglalkoztató Csaba Metál Zrt.-nél a fizikai munkavállalók körében egyelőre nem okoz gondot a munkaerőhiány, ebben szerepe lehet annak is, hogy a vállalkozás az ország olyan részén található, ahol az átlag feletti a munkanélküliség - mondta a Világgazdaságnak Majoros Csaba vezérigazgató-helyettes.
A mérnökutánpótlás terén viszont egészen más a helyzet: miután az elmúlt időben sokan távoztak külföldre, így az országban egyre kevesebb a mérnök, és ebből a szűk körből brutálisan nehéz embereket Délkelet-Magyarországra csábítani - fogalmazott a vezérigazgató-helyettes.
A Csaba Metál egy 5,7 milliárd forintos beruházásához egyedi kormánydöntés alapján kapott támogatás fejében vállalta, hogy 2017 végéig 155 fővel bővíti a létszámot. Ebből 24 főnek felsőfokú végzettséggel kell rendelkeznie. A jelenleg a létszám körülbelül 80 százalékát adó fizikai dolgozók körének bővítése várhatóan nem okoz nehézséget, de a mérnökök szerződtetése már igen - emelte ki Majoros Csaba.